KIRJALLINEN KYSYMYS E-0198/02 esittäjä(t): Bernd Lange (PSE) komissiolle. Yläikäraja hammaslääkärinä toimimiselle.



Virallinen lehti nro 160 E , 04/07/2002 s. 0196 - 0197



KIRJALLINEN KYSYMYS E-0198/02 esittäjä(t): Bernd Lange (PSE) komissiolle (6. helmikuuta 2002) Aihe: Yläikäraja hammaslääkärinä toimimiselle Terveydenhoitoa koskevan lain (GSG) mukaan Saksassa on yläikäraja hammaslääkärin ammatin harjoittamiselle. Minulta on kysytty, kuinka tämä rajoitus sopii yhteen EY:n perustamissopimuksen 12 artiklan (entinen 6 artikla; syrjimättömyysperiaate) ja 40 ja 44 artiklan (työntekijöiden liikkuvuus, sijoittautumisvapaus) kanssa, jos lääkäri on jo ylittänyt GSG:n salliman iän. Rikotaanko EY:n perustamissopimuksen edellä mainittuja artikloja, jos lääkärin toimilupa kumotaan hänen ikänsä perusteella? Onko komissio tietoinen ongelmasta? Onko aikaisemmin ollut vastaavia tapauksia ja valituksia? Jos valitus on aiheellinen, onko komissio jo tehnyt asialle jotain ja miten se aikoo toimia? Frederik Bolkesteinin komission puolesta antama vastaus (21. maaliskuuta 2002) EY:n perustamissopimuksen 12 artiklassa kielletään kaikki kansalaisuuteen perustuva syrjintä, eli syrjintä jäsenvaltioiden kansalaisten välillä. Periaate toistetaan perustamissopimuksen 39 artiklan määräyksissä, jotka koskevat työntekijöiden vapaata liikkuvuutta. Kirjallisessa kysymyksessä ei esitetä tietoja kansalaisuuteen perustuvasta syrjinnästä. Sijoittautumisoikeus ja oikeus tarjota palveluja (perustamissopimuksen 43 ja 49 artikla) kuuluvat jäsenvaltioiden kansallisten sääntöjen soveltamisalaan silloin, kun EU ei ole ottanut käyttöön yhdenmukaistamistoimia. Jotta näitä oikeuksia koskevat rajoitukset olisivat yhteensopivia perustamissopimuksen kanssa, niiden on oltava perusteltuja. Euroopan yhteisöjen tuomioistuimen vahvistaman sijoittautumisoikeutta koskevan oikeuskäytännön mukaan rajoitusten, jotka estävät tai tekevät vähemmän houkuttelevaksi EY:n perustamissopimuksessa taattujen perusvapauksien harjoittamisen on täytettävä neljä ehtoa: ne on toteutettava syrjimättömällä tavalla, ne on perusteltava pakottavilla yleisen edun mukaisilla vaatimuksilla, niiden on oltava sopivia tavoitteen saavuttamisen varmistamiseksi, eivätkä ne saa ylittää sitä, mikä on välttämätöntä tavoitteen saavuttamiseksi. Arvoisan parlamentin jäsenen esittämien tietojen perusteella Saksan lainsäädäntö tai sen soveltaminen ei näytä olevan suhteeton tai muuten yhteensopimaton edellä mainittujen vaatimusten osalta. Komission tietojen mukaan hammaslääkärin ammatin harjoittamisen ikärajoihin liittyviä kanteluja ei ole aikaisemmin tehty. Komissio ei tässä vaiheessa aio ryhtyä toimenpiteisiin mainitun Saksan säädöksen osalta. Ikäsyrjintään yleisemmin liittyy EY:n perustamissopimuksen 13 artikla, jonka mukaan sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi voidaan ryhtyä tarvittaviin lainsäädännöllisiin toimenpiteisiin. Neuvoston direktiivissä 2000/78/EY, annettu 27 päivänä marraskuuta 2000, säädetään, että mm. ikään perustuva syrjintä on kiellettyä työssä ja ammatissa. Jäsenvaltioiden on saatettava voimaan direktiivin noudattamisen edellyttämät kansalliset toimenpiteet viimeistään 2. joulukuuta 2003. Jäsenvaltiot voivat kuitenkin tarvittaessa erityisolosuhteiden huomioon ottamiseksi soveltaa kolmen vuoden lisäaikaa ikään tai vammaisuuteen perustuvaan syrjintään liittyvien direktiivin säännösten täytäntöönpanemiseksi. Lisäksi jäsenvaltiot voivat säätää, että ikään perustuvaa erilaista kohtelua ei pidetä syrjintänä silloin, kun se on kansallisen lainsäädännön puitteissa perusteltua esimerkiksi työllisyyspolitiikan, työmarkkinoiden ja ammatillisen koulutuksen oikeutettujen tavoitteiden nojalla, ja tavoitteiden saavuttamiseksi käytetyt keinot ovat asianmukaisia ja tarpeellisia. Komissio ei siksi voi puuttua tähän asiaan iän osalta tasavertaisen kohtelun periaatteen noudattamisen varmistamiseksi ennen ajankohtaa, jolloin direktiivi on oltava saatettu osaksi kansallista lainsäädäntöä.